*Приложение 5*

**Информация за текущото състояние на “Специализирана болница за активно лечение по инфекциозни и паразитни болести “Проф. Иван Киров” ЕАД, гр. София**

**“Специализирана болница за активно лечение по инфекциозни и паразитни болести “Проф. Иван Киров” ЕАД, гр. София** с ЕИК 000689150 е лечебно заведение, еднолично акционерно дружество, в което министърът на здравеопазването упражнява правата на държавата като едноличен собственик на капитала с предмет на дейност осъществяване на болнична помощ – диагностика и лечение на инфекциозните и паразитни заболявания.

Специализирана болница по инфекциозни и паразитни болести „Проф. Иван Киров” ЕАД (СБАЛИПБ „Проф. Ив. Киров” ЕАД) е болница с над 80 годишна история, запазила през годините водещата роля на специализирано лечебно заведение за диагностика и лечение на заразните болести. Болницата играе важна роля и в подобряване и укрепване на системата за надзор на заразните болести и поддържане на готовност за бързо откриване, идентифициране и ликвидиране на случаи на остри заразни заболявания. Мисията на СБАЛИПБ „Проф. Ив. Киров” ЕАД е да осъществява достъпна и качествена болнична помощ, застъпена в предмета на нейната дейност по ясно дефинирани медико-професионални и научни критерии, при съчетаване на медицинските стандарти, самостоятелността и отговорността пред държавата и обществото чрез: качествено лечение на пациентите; осигуряване на стационарно лечение съгласно изискванията на добрата медицинска практика; съпоставимо с най-добрите постижения на медицината в страната и в Европа равнище на медицинското обслужване; непрекъснато повишаване на професионалната квалификация на персонала и осигуряване на достойно възнаграждение за извършената работа. Основните цели са насочени към: задоволяване изискванията, нуждите и очакванията на пациентите; своевременност, достъпност и качество на медицинската дейност; снижаване на заболеваемостта, страданията и трайната инвалидизация, причинени от социалнозначими заболявания, част от които са инфекциозните заболявания.

Стойността на активите към края на трето тримесечие на 2023 г. е 17 632 хил. лв. Задълженията на дружеството към 30.09.2023 г. са 5 338 хил. лв. Към края на разглеждания период размерът на собствения капитал на дружеството е 12 294 хил. лв., което е увеличение с 2,3% в сравнение със същия период на предходната година. Дружеството няма просрочени задължения.

Приходите за периода са 20 290 хил. лв., от тях 15,9% са приходи от НЗОК, 83,5% са приходи от МЗ и 0,6% са приходи от други източници. Разходите за периода са   
19 967 хил. лв. От тях 71,1% са разходи за материали, 23,1% са разходи за персонал и 5,8% са разходи за външни услуги, амортизации и други. Текущият финансов резултат на дружеството е печалба в размер на 323 хил. лв.

Персоналът на болницата е 155 души, от които 29 лекари, 56 специалисти по здравни грижи и 35 санитари. През третото тримесечие на 2023 г. броят на преминалите болни е 2 624 при заетост на легловата база от 34%.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/public/Public/Reports?orgId=175> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>